Matriek 2014: Departement maak gereed vir uitslae - Maroela Media
“Die voorbereiding vir die vrystelling van die uitslae van die Nasionale Senior Sertifikaat vorder goed,” het Elijah Mhlanga, woordvoerder van die departement, in ŉ verklaring gesê. “Die departement is op skedule om die nasionale en provinsiale slaagsyfers in Januarie 2015 bekend te maak.”
Minister Angie Motshekga sal op 5 Januarie die uitslag van die eksamen bekend maak tydens ŉ regstreekse uitsending wat op die televisie en die departement se webwerf uitgesaai sal word. Die uitslae sal die volgende dag in koerante en op Maroela Media beskikbaar wees en word vanjaar slegs met die matrikulant se eksamennommer gepubliseer.
“Die departement moedig matrikulante aan om hul uitslae by die skool of eksamenlokaal af te haal,” het Mhlanga bygevoeg. Onderwysers sal op 6 Januarie by die skole wees om navrae te beantwoord en om raad en ondersteuning aan te bied.
Altesaam 688 660 matrikulante het geregistreer om die eindjaareksamen af te lê, waarvan 550 127 voltydse matrikulante was. KwaZulu-Natal het die grootste groep voltydse matrikulante gehad en Gauteng die minste. Meer meisies as seuns, altesaam 54.6%, het vir die eksamen geregistreer. Die eksamens is landswyd in 6 740 lokale afgelê met 65 000 toesighouers. Altesaam 41 000 persone het die vraestelle by 118 lokale gemerk.
Klik hier om op Maroela Media te registreer sodat jy per SMS of e-pos in kennis gestel kan word sodra die uitslae beskikbaar is op die webwerf.
Baba sterk aan ná slangpik
Donderstorms die naweek verwag